Jesper Petersen (SF), 2009-05-19:
Den finansielle og økonomiske krise har medført store vanskeligheder for mange virksomheder.
I forhold til april sidste år er antallet af faktiske konkurser steget med 80 pct. I april sidste år var der 456 konkurser, i marts 491, og bankernes kreditpolitik er stadig stram.
Fire ud af ti virksomheder oplever ifølge en undersøgelse i Børsen, at det er sværere at skaffe finansiering nu end tidligere.
Det er et rekordhøjt niveau, vi ser for konkurser, der lukker tidligere sunde virksomheder og medfører tab af arbejdspladser.
SF foreslog faktisk længe før regeringen at hjælpe virksomheder i likviditetsproblemer ved at forlænge kredittiderne for indbetaling af moms og A-skat.
Og det endte heldigvis med, at regeringen gennemførte forlængelsen af kredittiderne, selv om den var noget længe om at tage sig sammen.
Der er altså stadig et behov for, at kredittiderne for indbetaling af moms og A-skat er længere end sædvanlig.
Regeringen skal have ros for den her gang at gennemføre lovbehandlingen i Folketinget, inden den føres ud i livet.
Det er jo generelt klogt at overholde grundloven, og det er godt at se, at skatteministeren har lært af sit grundlovsbrud tidligere på året og altså nu får lovhjemmel til at administrere efter den her lov, inden man rent faktisk gør det.
SF støtter lovforslaget, hvor kredittiderne er forlænget med yderligere ½ år i form af den her aftrapningsordning, der er blevet redegjort for.
Indhentningen af den forlængede kredittid bliver mere skånsom end den dobbeltbetaling i den måned, hvor forlængelsen ophører, som kunne have været hård at overkomme for mange virksomheder.
I høringssvarene henvises der bl.a. til forholdene for små virksomheder, der ikke i samme grad som andre kommer ind under reglerne.
Og det her om forholdene for virksomheder, der betaler lønsumsafgift, vil SF spørge ind til under behandlingen i udvalget, så vi får den mest optimale løsning for de virksomheder, der er i kreditvanskeligheder. Ligesom ved den første forlængelse er der ikke lagt nogen rentebetaling ind for at benytte den forlængede kredittid.
Det havde ellers betydet, at staten ikke ville tabe penge på det.
Nu bliver omkostningen på knap 1,5 mia. kr. på den første forlængelse.
Det har også betydet, at virksomheder, der reelt ikke har brug for den ekstra kredit, nu benytter den med et yderligere provenutab til staten til følge.
Lovforslaget her giver et tab på 550 mio. kr., og regeringen skylder en forklaring på, hvor de penge skal komme fra.
Jeg forudser, og nærmest alle høringssvarene siger det samme, at kreditmulighederne i bankerne ikke nødvendigvis er blevet voldsomt meget bedre.
Likviditetssituationen i virksomhederne er stadig presset, når vi når frem på den anden side af sommerferien, hvad nærmest alle høringssvarene jo også siger.
Så der kan være et behov for igen at se på kredittiderne for moms og A-skat.
Så regeringen bør som det første i oktober, når Folketinget starter igen, skabe lovhjemmel til en eventuel fortsættelse, hvis det er det, der skal til, og som minimum gøre det helt klart, hvad der skal ske, så virksomhederne ved, hvad de har at forholde sig til, og så vi kan undgå flere konkurser og tab af arbejdspladser, end hvad der allerede er oplevet.